СТАНОВИЩЕ

от доц. д-р Даниел Вачков, Институт за исторически изследвания при БАН

на дисертационния труд на Петър Добрев на тема:

Чифликчиите Холевич в Османската империя, България и Румъния (XIX – XX век)

за присъждане на образователна и научна степен Доктор

Дисертационният труд се състои от увод, три глави, разделени на параграфи, заключение, списък на използваните източници и библиография и приложения – общо 250 страници.

Изследването разглежда важна, но напълно непроучена досега в историографията, тема от стопанската, социалната и политическата история на България. Проследявайки дейността на една емблематична, не само за Добруджа, но за целите български земи, фамилия, тази на Холевичи, докторантът използва конкретния казус, за да очертае общата картина и етапи в развитието на определена социална прослойка, изиграла важна роля, както в стопанската модернизация, така и в институционалното изграждане на българската държава. Обхващащ сравнително продължителен, близо стогодишен период, от 30 те години на XIX до началото на 40-те години на XX век, трудът проследява едновременно на микро и макро равнище всички политически и икономически перипетии, през които преминава както историята на семейство Холевичи, така и тази на областта Добруджа. Арена на три войни и на четири смени на държавно-политическата власт в рамките само на малко повече от половин век районът е изключително благодатен за изследване както по отношение на предпоставките за стопанското му развитие, така и относно формирането и функционирането на местните обществени елити.

В увода авторът добре убедително излага значимостта на избраната от него тема и набелязва основните цели на изследването. Подробно е представен и основният документален източник на дисертационния труд, а именно използването на богат семеен архив на Холевичи, факт който вече сам по себе си гарантира приносния характер на работата. Структурата на изложението е изградена на класическия хронологичен подход и съвсем логично следва главните политически ориентири на епохата – смяната на различните държавни администрации в Южна Добруджа – османска, българска, румънска.

Първа глава е посветена на икономическата и обществената дейност на Холевичи от възникването на семейното им предприятие през 30-те г. на XIX век до възстановяването на българската държава през 1878 г. Още в тази част на дисертационния труд Петър Добрев показва отлично познаване на стопанските процеси, протичащи в Османската империя. Това му позволява успешно да приложи подхода да изследва семейната икономическа активност в широкия контекст на всички онези обществени промени, протичащи в империята от времето на Танзимата до последната четвърт на XIX век. Добре са представени основните характеристики в поведението на предприемачите от тази епоха, разнообразната стопанска дейност, която осъществяват – джелепкешанство, търговия, откупвачество на данъци, лихварство, инвестиции в движимо и недвижимо имущество и също така характерната за широките пространства на империята икономическа мобилност. В тази глава докторантът демонстрира и задълбочените си познания по различните тези за появата и развитието на чифликчийското стопанство, както в българската, така и в чуждата историография. Позицията на автора, че като цяло това е модерна организация на производството, работещо малко или повече на капиталистически принципи, е много добре аргументирана. В общи линии тя значително се отличава от мнозинството от утвърдените в историческата наука становища по този въпрос, което представлява още един принос на дисертационния труд. От тук още авторът започва да проследява създаването на социални мрежи, които ще намерят своята пълна реализация в следващия период – този след Освобождението.

Втората глава на изложението разглежда стопанската и политическата дейност на семейство Холевичи в новите обществени условия, свързани с възстановяването и изграждането на българската държава. Тук на преден план са изведени способностите на семейството да се адаптира към новата обстановка, което ще се окаже в основата на бъдещите им успехи. От една страна бързо са преценени благоприятните условия, които създава руско-турската война за цялостна подмяна на собствеността. В този исторически момент Холевичи имат не само прозорливостта, но финансовите възможности да се превърнат в едри земевладелци, което вече им осигурява стабилни перспективи за бъдещето. Освен добро ориентиране в конкретната ситуация, семейството правилно възприема промените в общата стопанска конюнктура и постепенно напълно променя основната си дейност – от масово отглеждане на овце към крупно зърнопроизводство, ориентирано изцяло за нуждите на пазара. Като условие за укрепване и разрастване на стопанската активност от голямо значение се оказва и участието на членове на семейството в политическия живот на младата държава. Работата на младия син хаджи Васил Холевич, както в органите на централната (депутат в българския парламент), така и в тези местната власт (в Балчишкия и Варненския общински съвет) осигурява на семейството не само толкова нужните за търговията и производството контакти и познанства, но също и много необходимите обществено влияние и престиж. В крайна сметка всичко това допринася за представянето в публичното пространство на авторитетните позиции от представители на рода по важни теми от стопанския дневен ред на страната – данъчно облагане на селските стопани, политика на подкрепа на държавата към земеделското производството, редица инициативи за неговата модернизация. Въз основа на изследването на един конкретен стопански пример, какъвто е този на Холевичи, докторантът прави изводи, с които успешно се противопоставя на тези, главно в чуждата историография, за неблагоприятните последици от Освобождението за икономическото развитие на българските земи.

Трета глава е посветена на съдбоносния период от историята Добруджа, свързана с войните от 1912-18 и последвалото румънско управление. Тук отново личната история е представена в широкия контекст на дълбоките политически и икономически промени, обхванали Балканите след войните. Стопанската дейност на семейството е силно маркирана от една страна от колонизационната политика на румънската държава в Добруджа и от друга страна от бурните изменения в световната икономическа конюнктура в периода между двете световни войни. Авторът добре показва как в новите далеч по-трудни политически и икономически условия Холевичи не могат по никакъв начин да възстановят дори частично значителните си стопански и политически позиции, които са имали в рамките на българската държава. Дори включването им в румънската политика не е в състояние да им спести, а само частично да омекоти ударите, на които са подложени българските производители и търговци в Кадрилатера. Същевременно останали от другата страна на границата те постепенно започват да губят влиянието си и в България, макар все още по различни поводи (най-вече погребения) да им се отдава дължимото уважение, то по никак начин не е свързано с някакви реални за дейността им ползи. Докторантът добре проследява процеса на трансформация на социалния статус на семейство Холевич от представители на национален елит до свиването му в тесните рамки на видни личности в една гранична румънска провинция, до ограничаване на тяхното обществено значение единствено в мащабите на българската общност в областта. И в тази част на изложението Петър Добрев изказва редица аргументирани тези и констатации. Като сравнява доходността от единица декар в България и Румъния за периода между двете световни войни авторът стига до извода, че процесът на модернизация в земеделието се осъществява по-успешно в България. Това твърдение е вярно, но се нуждае от допълнително обяснение, като едно от тях е, че географските и почвените условия в България позволяват да започне главно през 30-те години на XX век да се развиват по-ускорено отглеждането на интензивни култури, което и позволява повишаване на доходността от единица декар. Обратно, в северната ни съседка земеделието остава в плен на силните довоенни традиции в зърнопроизводството, извели Румъния сред световните износители на жито, което пък от своя страна не ѝ позволява да повиши доходите в период, когато световната конюнктура за тази земеделска култура е крайно неблагоприятна.

Заключението на дисертационния труд представя основните изводи и обобщения на изследването, които звучат логично и убедително.

Цялостната работа има множество безспорни достойнства. Авторът е демонстрирал отличните си познания върху стопанските, политическите и социалните процеси на Балканите за един достатъчно дълъг период от време – от средата на XIX до средата на XX. В изследването е използван разнообразен изворов материал и богата научна литература. Не остава никакво съмнение, че поставените в дисертацията научни цели са напълно осъществени. Бих искал също да добавя, че изключително приятно впечатления правят изготвените от докторанта, въз основа на проучването на кореспонденцията от личния архив на Холевичи, карти и таблици за стопанските им контакти и дейност.

В заключение си позволявам убедено да препоръчам на уважаемото научно жури да присъди на Петър Добрев образователната и научната степен Доктор.

19 септември 2019 доц. д-р Даниел Вачков